Universis presentes litteras inspecturis, Petrus, miseratione divina episcopus Magalonensis, domini pape thesaurarius, salutem in Domino. Ad universitatis vestre notitiam tenore presentium deducimus quod cum abbas et conventus monasterii S. Germani Autiss. ordinis S. Benedicti, teneantur, singulis annis, in festo apostolorum Petri et Pauli, solvere ecclesie Romane, ratione census, unum obolum auri, ex eo quia felicis recordationis dominus Urbanus papa V pontificatus sui anno primo dictum monasterium exemit. Hinc est quod dominus frater Stephanus, abbas modernus dicti monasterii et conventus ejusdem pro duodecim annis in festo Apostolorum S. Petri et Pauli proxime preterito, finitis dictum censum videlicet duodecim florenos auri ponderis, camere per manus D. Petri de Chissiaco, canonici Autissiodor. in romana curia procuratoris, die date presentium nobis, nomine dicte camere recipientibus, solvi et assignari fecerunt, de quibus quidem duodecim florenis auri dicti ponderis camere sic solutis et assignatis, ut prefertur, ipsos abbatem et conventum et magistrum Petrum de Chissiaco, heredesque et successores suos ac ipsorum bona nomine dicte camere absolvimus et quittamus. In quorum testimonium presentes litteras fieri fecimus, et sigilli nostri thesaurariatus officii appensione muniri. Datum Avenione, die sexta mensis februarii, anno a Nativitate Domini millesimo trecentesimo septuagesimo quinto, indictione decima tertia, Pontificatus sanctissimi in Christo patris et domini nostri domini Gregorii, divina providentia pape XI, anno quinto.